扈從出長安應制
作者：沈佺期
朝代：唐

paragraphs: 漢宅規模壯，周都景命隆。
西賓讓東主，法駕幸天中。
太史占星應，春官奏日同。
旌門起長樂，帳殿出新豐。
翕習黃山下，紆徐清渭東。
金麾張畫月，珠幰戴松風。
是節嚴陰始，寒郊散野蓬。
薄霜沾上路，殘雪繞離宮。
賜帛矜耆老，褰旒問小童。
復除恩載洽，望秩禮新崇。
臣忝承明召，多慙獻賦雄。